Nariadenie Komisie (ES) č. 3223/93
z 25. novembra 1993
o štatistických informáciách týkajúcich sa poskytovania vývozných náhrad pri vývoze niektorých poľnohospodárskych produktov vyvážaných vo forme tovarov, obsiahnutých v nariadení Rady (EHS) č. 3035/80
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 804/68 z 27. júna 1968 o spoločnej organizácii trhu s mliekom a mliečnymi výrobkami [1], naposledy zmenené a doplnené nariadením (EHS) č. 2071/92 [2], najmä na jeho článok 28, a na príslušné ustanovenia iných nariadení o spoločnej organizácii trhov uvedených v článku 1 nariadenia Rady (EHS) č. 3035/80 z 11. novembra 1980, ktorým sa ustanovujú všeobecné pravidlá pre poskytovanie vývozných náhrad pri vývoze niektorých poľnohospodárskych produktov vyvážaných vo forme tovaru, nezahrnutých v prílohe II zmluvy, a na kritériá pre stanovenie výšky týchto náhrad [3], naposledy zmenené a doplnené nariadením (EHS) č. 3381/90 [4],
keďže ustanovenia článku 17 odsek 1 nariadenia (EHS) č. 804/68 a príslušné ustanovenia iných nariadení o spoločnej organizácii trhov uvedených v druhej citácii tohoto nariadenia ustanovujú poskytovanie vývozných náhrad pri vývoze niektorých poľnohospodárskych produktov vyvážaných vo forme tovaru, nezahrnutých v prílohe II zmluvy;
keďže nariadenie (EHS) č. 3035/80 ustanovuje pre niektoré poľnohospodárske produkty vyvážané vo forme tovaru, nezahrnuté v prílohe II zmluvy, všeobecné pravidlá pre poskytovanie vývozných náhrad pri vývoze a kritériá pre stanovenie ich výšky;
keďže je pre Komisiu podstatné mať k dispozícii niektoré štatistické informácie, aby bola schopná uspokojivo monitorovať prijaté opatrenia týkajúce sa vývozných náhrad za poľnohospodárske produkty vyvážané vo forme tovaru, neobsiahnuté v prílohe II zmluvy; keďže by jej preto mali byť tieto informácie odovzdávané príslušnými orgánmi členských štátov;
keďže musia byť zmenené a doplnené ustanovenia týkajúce sa oznamovania príslušných štatistických informácií ustanovené nariadením Komisie (EHS) č. 1762/89 [5]; keďže by malo byť toto nariadenie s cieľom prehľadnosti nahradené;
keďže toto nariadenie by sa malo uplatňovať s účinnosťou od prvého dňa mesiaca, v ktorom začne záručný rok EPUZF (Európsky poľnohospodársky usmerňovací a záručný fond) 1993/94;
keďže opatrenia stanovené v tomto nariadení sú v súlade so stanoviskom príslušných riadiacich výborov,
PRIJALA TOTO NARIADENIE:
Článok 1
Členské štáty oznamujú Komisii na túto adresu nevyhnutné štatistické informácie najneskôr do konca mesiaca nasledujúceho po každom mesiaci kalendárneho roku:
Komisia Európskych spoločenstiev,
Directorate General III,
Non-Annex II Trade Regime.
200 rue de la Loi,B-1049
Brusel, Belgicko.
Článok 2
Na účely tohto nariadenia sa rozumie:
- "skupinami tovaru" skupiny uvedené v stĺpci (1) prílohy A,
- "základnými poľnohospodárskymi produktmi" produkty uvedené v prílohe B,
- "poskytnutými vývoznými náhradami" vývozné náhrady poskytnuté spôsobom uvedeným v kapitole 2 alebo 3 hlavy 2 alebo v článku 47 nariadenia Komisie (EHS) č. 3665/87 [6].
Článok 3
Nevyhnutné štatistické informácie uvedené v článku 1 obsahujú:
- objem vývozu tovaru zahrnutého v nariadení (EHS) č. 3035/80 po obdržaní vývozných náhrad za vývoz v predchádzajúcom mesiaci, vyjadrený v tonách alebo iných merných jednotkách so stanovením jednotky podľa skupiny tovaru,
- v rámci každej skupiny tovaru uvedenej v prvej zarážke, výšku vývozných náhrad poskytnutých v predchádzajúcom mesiaci za každý zo základných poľnohospodárskych produktov, vyjadrenú v národnej mene,
- v rámci každej skupiny tovaru uvedenej v prvej zarážke množstvo každého zo základných výrobkov, na ktoré sa vzťahuje vývozná náhrada, vyjadrená v tonách alebo iných merných jednotkách, s označením jednotky.
Článok 4
Odkazy na zrušené nariadenie sa považujú za odkazy na toto nariadenie.
Nariadenie (EHS) č. 1762/89 sa zrušuje.
Článok 5
Toto nariadenie nadobúda účinnosť od jeho uverejnenia v Úradnom vestníku Európskych spoločenstiev.
Bude sa uplatňovať pre vývozné náhrady vyplatené od 1. októbra 1993.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 25. novembra 1993